Guivėnų ąžuolas
Guivėnų ąžuolas – buvęs gamtos paveldo objektas, augęs Telšių rajone, Guivėnų kaime, Ubiškės girininkijos Guivėnų miško 43 kvartale. Ąžuolo skersmuo siekė 0,9 m, aukštis – 23 m (1995 m. duomenimis), kamieno apimtis – 5,1 m (2023 m. duomenimis). Tikslus amžius nežinomas, manoma, kad medžiui galėjo būti apie 200–300 metų. Guivėnų ąžuolas dėl smarkaus vėjo nuvirto 2023 m. spalio 6 d. Jau iki tol medis buvo nudžiūvęs, išpuvusiu vidumi. Ant ąžuolo daugelį metų kabėjo vis atnaujinama koplytėlė su Marijos statulėle. Daliai medžio nuvirtus ant kelio, nupjautos šakos, kita dalis liko gulėti; nuvirtusį ažuolą nutarta patraukti į šoną ir palikti supūti. Gamtos paminklo statusas Guivėnų ąžuolui suteiktas 1968 m., o vietinės reikšmės paminklams priskirtas 1987 m. 2023 m. duomenimis, šio medžio gamtos paveldo objektų sąrašuose nebuvo.